Imtella' Settembru 1, 2021 Il-Prim Ministru tal-Iżlanda Katrin Jakobsdottir ħeġġet lill-assoċjazzjoni tal-futbol (KSI) f'pajjiżha biex tindirizza l-problema tal-abbuż sesswali. Dan wara li l-istess assoċjazzjoni kienet akkużata li ppruvat tgħatti allegazzjonijiet fil-konfront ta' plejers tat-tim nazzjonali. L-iskandlu feġġ meta tfajla ta' 25 sena bl-isem ta' Thorhildur Gyda Arnarsdottir akkużat plejer tat-tim nazzjonali li attakkaha sesswalment ġo nightclub f'Reykyavik f'Settembru 2017. It-tfajla qalet li taf b'sitt plejers li ġew akkużati b'attakki sesswali u esprimiet is-sodisfazzjon tagħha li l-bord tal-KSI irriżenja. Il-plejer, li ismu ma ġiex żvelat, kien rappurtat lill-Pulizija bil-klabb tiegħu IFK Gothenburg qal li wara li l-Pulizija investigat ma kinitx se tieħu passi kontrih kif ukoll sostna li l-plejer u t-tfajla waslu fi ftehim barra l-Qorti. Wara li ħarġet l-aħbar il-Prim Ministru Iżlandiża laqqgħet il-kabinett u indirizzat lill-mezzi tax-xandir dwar dan il-każ. Hija insistiet li l-isports kellu jagħmel evalwazzjoni mill-ġdid ta' kif jittratta allegazzjonijiet dwar abbuż.